རྫོགས་ཆེན་དགོན།
རྩ་བའི་གདན་ས་ཆེན་མོ་ཨོ་རྒྱན་བསམ་གཏན་ཆོས་འཁོར་གླིང་གི་ལོ་རྒྱུས་རྒྱས་པ།
ཞར་བྱུང་སྡེ་འདིར་བཀའ་གཏེར་གྱི་མཆོད་ཁག་སོགས་ཚོམ་བུ་ཚོགས་ཀྱི་སྒྲུབ་པའི་དུས་མཆོད་ཆེ་ཕྲའི་སྒོ་འཕར་ཇི་ལྟར་ཕྱེ་ཚུལ་ཕྱོགས་ཙམ་གླེང་བ་ལ། ཐོག་མར་ཧོར་ཟླ་དང་པོའི་ཚེས་གསུམ་ནས་བཅུའི་བར་སྟོང་གྲྭ་ཞིབ་འདུས་ཀྱིས་བུམ་སྒྲུབ་ཆེན་མོ་ཚེས་བཅུའི་གར་འཆམ་ཚེ་དབང་དང་བཅས་པ། དེ་དང་དུས་མཚུངས་སུ་བླ་གྲྭ་བཅུ་ཕྲག་གིས་ཉིན་བདུན་ལ་སྣ་སེལ་དུ་རྟ་མགྲིན་དྲེགས་ཟིལ་དང་། རྡོར་སེམས། ཀླུ་དབང་དགོངས་རྒྱན། ནོར་བདག གསང་འདུས་བཅས་གྲུབ་མཚམས། གཉུག་མར་གནས་པའི་དགེ་འདུན་པ་དག་གིས་ཟླ་དེའི་ཚེས་ཉི་ཤུ་ནས་སྙིང་ཐིག་ཕུར་པ་རྒྱུད་ལུགས་ཀྱི་སྒྲུབ་ཆེན་གཏོར་རྒྱག་ཉིན་དགུ་དང་། མཇུག་ཏུ་རྫོགས་ཆེན་ཕུར་ཆེན་ཞེས་གྲགས་པའི་གར་འཆམ་ཉིན་གྲངས་ལྔ་ལ་བསྟུད་མར་གནང་བ་དང་། གྲྭ་མང་ཡོངས་ནས་ཟླ་དེའི་ཚེས་བཅོ་ལྔ་ནས་དབུ་བརྩམས་ཏེ་སློབ་གྲྭ་ཆེན་མོ་ཞེས་ཟླ་བ་ཕྱེད་གསུམ་གྱི་རིང་ལ་འཛིན་གྲྭ་ཁག་བཅོ་ལྔ་རུ་བགོས་ཏེ་དུས་ཐོག་གཅིག་ཏུ་མདོ་སྔགས་གཞུང་ལུགས་དུ་མའི་འཆད་ཉན་མཛད། དེ་འཕྲོས་ཟླ་བ་གཉིས་པའི་ཚེས་གསུམ་ནས་ཉི་གྲགས་ནོར་བདག་གཡང་སྒྲུབ་ཉིན་བདུན་དང་། ཟླ་དེའི་ཚེས་བཅུ་གསུམ་ནས་དགོངས་འདུས་དང་། བཀའ་བརྒྱད་དྲེགས་འདུལ། རཏ་གླིང་ཕུར་བ། པད་གླིང་ཕྱག་རྡོར། ཚེ་སྒྲུབ་བདུད་བཞི་རྣམ་རྒྱལ། སྙིང་ཐིག་དྲག་པོ་རྟ་ཁྱུང་། སྡུག་བསྔལ་རང་གྲོལ། དཔལ་ཆེན་འདུས་པ། ཡང་ཏི་གསེར་གྱི་འབྲུ་གཅིག །ཐུགས་སྒྲུབ་བར་ཆད་ཀུན་སེལ། པད་གླིང་བླ་མ་ནོར་བུ་རྒྱལ་མཚན། གུ་རུ་ཡོན་ཏན་གཏེར་མཛོད། མཆོག་གླིང་གསང་བདག་དྲེགས་འདུལ། རྡོར་གླིང་ཐུགས་སྒྲུབ་ཡིད་བཞིན་ནོར་བུ། ཆོས་དབང་ཡང་དག གཡུ་ཐོག་སྙིང་ཐིག རྒྱ་སྟོན་རིག་འཛིན་བདེ་མཆོག །གུ་རུ་རིན་ཆེན་སེང་གེའི་དམོད་པ་དྲག་སྔགས། བྱང་གཏེར་རིག་འཛིན་གདུང་སྒྲུབ་བཅས་གཏེར་སྒྲུབ་མཆོད་ཁག་ཉི་ཤུ་ཉིན་བདུན་ལ་དུས་ཐོག་གཅིག་ཏུ་རྒྱས་འཚོགས་དང་། དེ་རྗེས་ཟླ་བ་གསུམ་པའི་ཚེས་གསུམ་ནས་རཏ་གླིང་ཚེ་སྒྲུབ་ཉིན་དགུ། དེའི་ཚེས་བཅོ་བརྒྱད་དང་བཅུ་དགུ་གཉིས་ལ་ཐུགས་ཆེན་བདེ་གཤེགས་ཀུན་འདུས་དང་འབྲེལ་བའི་རབ་གནས་ཉིན་གཉིས། ཧོར་ཟླ་བཞི་པའི་ཚེས་ཉེར་བཞི་ནས་སྔ་འགྱུར་བཀའ་གཏེར་གྱི་སྒྲུབ་མཆོད་ཆེན་མོ་མཆོད་ཁག་བཞི་བཅུ་ལྷག་གི་དངོས་གཞིིའི་སྒྲུབ་པ་ཉིན་བདུན་དང་རྩ་དྲུག་གར་གསུམ་གྱི་རྡོ་རྗེའི་གར་འཆམ་ཉིན་གསུམ་བཅས་ལེགས་པར་གྲུབ་འཕྲལ། ཟླ་བ་ལྔ་པའི་ཚེས་བཞི་ནས་ཀར་གླིང་ཞི་ཁྲོའི་གནས་སྟོང་ཉིན་བཞི་ལ་འཚོགས་པ་དང་། ཟླ་བ་དྲུག་པའི་ཚེས་བཅོ་ལྔ་ནས་དབྱར་གནས་ཟླ་བ་ཕྱེད་གཉིས་དང་ལྗོངས་རྒྱུ་ཉིན་གསུམ་གྱིས་ལེགས་པར་གྲོལ། དེ་རྗེས་ཟླ་བ་དགུ་པའི་ཚེས་ཉི་ཤུ་ནས་རཏ་གླིང་ཕུར་པའི་སྒྲུབ་པ་གཏོར་ཟློག་གཙོ་བོར་བྱེད་པ་ཉིན་བདུན་དང་། ཟླ་བ་བཅུ་པའི་ཚེས་གཅིག་ནས་ཞག་གྲངས་བརྒྱ་ལ་རྐང་བརྡས་བསྐུལ་ཏེ་དགེ་འདུན་པ་ཀུན་ཀྱིས་ཉིན་ལྟར་སྔ་ཕྱིའི་ཐུན་བཞི་གཅོད་པ་དང་། ཟླ་བ་བཅུ་བའི་ཚེས་ཉི་ཤུའི་ནང་གནམ་ཆོས་ཁྲོ་བཅུ་དང་ཀིང་ཀང་གཉིས་དུས་མཚུངས་སུ་ཉིན་བདུན་ལ་འཚོགས། དེའི་ཚེས་བཅོ་བརྒྱད་ལ་མི་འགྱུར་ནམ་མཁའི་རྡོ་རྗེའི་འདས་མཆོད་དང་། ཉེར་གཉིས་ལ་གྲུབ་དབང་ལྔ་པའི་འདས་མཆོད་བཅས་རིམ་གཞིན་འཚོགས། ཟླ་བ་བཅུ་གཅིག་པའི་ཚེས་ཉི་ཤུ་ནས་མ་ཏིའི་སེང་དམར་ཉིན་བདུན་དང་། ཚེས་ཉེར་ལྔ་ལ་གྲུབ་དབང་པདྨ་རིག་འཛིན་གྱི་འདས་མཆོད། ཟླ་བ་བཅུ་གཉིས་པའི་ཚེས་བཅོ་བརྒྱད་ལ་ཀུན་མཁྱེན་ཆེན་པོའི་འདས་མཆོད་དང་། ཚེས་ཉི་ཤུའི་ནང་བཀའ་བརྒྱད་ཁྲོ་བོ་རོལ་པའི་སྒྲུབ་ཆེན་ཉིན་བརྒྱད་དང་གར་འཆམ་གཏོར་རྒྱག་སོགས་ཉིན་གསུམ་གྱིས་གྲུབ། འདིའི་སྐབས་སུ་རྟ་མགྲིན་དྲེགས་ཟིལ་དང་། བདེ་མཆོག རཏ་ཕུར་གྱི་སྒོ་ནས་དམ་སྲི་མནན་པ་བཅས་སྒྲུབ་ཁག་སོ་སོ་ཉིན་བདུན་ལ་དུས་ཐོག་གཅིག་ཏུ་འཚོགས། གཞན་ཡང་ཟླ་རེའི་ཚེས་བཅུ་དང་ཉེར་ལྔ་ལ་རིག་འདུས་དང་ཡུམ་ཀའི་ཚོགས་མཆོད། དེ་མཚུངས་ཟླ་བ་ཕྱེད་ཀྱི་ཆ་ལ་མདོ་ལུགས་ཀྱི་གསོ་སྦྱོང་དང་། མར་ངོའི་ཉེར་དགུ་ལ་དགུ་གསོལ་དང་རྒྱུན་པར་གསོལ་ཀ་གྲྭ་ཚང་བླ་གྲྭ་ཆིག་བརྒྱ་ལྷག་གིས་ཉིན་བཞིན་གསོལ་ཀ་རྒྱུན་འཚོགས། གནམ་སྟོང་ལ་ཞི་ཁྲོའི་གནས་བརྒྱ་འཚོགས་པ་སོགས་དུས་ཀྱི་མཆོད་པ་ཆེ་ཕྲ་གང་གི་སྐབས་སུའང་དཀྱིལ་འཁོར་གྱི་གཟུགས་བརྙན་ཙམ་དང་། ཅ་ཅོའི་ངག་འདོན་ཙམ་མིན་པར་རྡོ་རྗེ་ཐེག་པའི་རྒྱུད་སྡེའི་དགོངས་དོན་ལྟར། ཕུན་སུམ་ཚོགས་པ་ལྔས་སྒྲུབ་པའི་གཞི་བཟུང་ནས་བསྙེན་སྒྲུབ་ཡན་ལག་བཞིས་སྒྲུབ་པའི་གཞུང་བསྲང་ཐོག རང་ལུགས་དྲི་མ་མེད་པ་མཐོང་བརྒྱུད་ཆོ་གའི་ཕྱག་བཞེས་མ་ནོར་བས་སྒྲུབ་པའི་ཟུར་བརྒྱན་པ་བཅས། ཚད་དང་མཚན་ཉིད་ཀྱི་ཆོས་ཀུན་ཡོངས་སུ་ཚང་བའི་སྒོ་ནས་བསྙེན་སྒྲུབ་ཚུལ་བཞིན་མཛད་པས། ཡི་དམ་ལྷས་ཞལ་གཟིགས་དང་གསུང་འབྱོན་གནང་བ། སྒྲུབ་གཏོར་ལས་བདུད་རྩིའི་རྒྱུན་འབབ་པ། ཟོར་རྩེ་ལས་མེ་དཔུང་འབར་བ། ཧོམ་ཁུང་དུ་ཁྲག་འཁྱིལ་བ་སོགས་ལས་བཞི་གྲུབ་པའི་རྟགས་མཚན་ངོ་མཚར་བ་མངོན་སུམ་མཐོང་ཆོས་སུ་གྲུབ་པ་གྲངས་མེད་བྱུང་བར་གྲགས་སོ། །དེ་ལྟར་ཆོས་སྡེ་ཆེན་པོ་འདིའི་རིང་ལུགས་ཆོས་བརྒྱུད་ཀྱིས་མདོ་དབུས་ཁམས་གསུམ་སྟེ་བོད་ཆེན་པོའི་ལྗོངས་ཀུན་ཡོངས་སུ་ཁྱབ་པར་མ་ཟད། ཤར་ནུབ་ཀྱི་རྒྱ་མཚོ་ཆེན་པོ་བརྒལ་བའི་གླིང་ཆེན་དང་གླིང་ཕྲན་ཀུན་ཏུ་ཕྲིན་ལས་ཀྱི་འོད་སྣང་དཀར་པོ་འཕྲོས་དང་སྤྲོ་བཞིན་པ་ཇི་སྲིད་བསྐལ་པ་རྒྱ་མཚོར་ནུབ་པ་མེད་པར་གོང་ནས་གོང་དུ་འཕེལ་ཞིང་རྒྱས་པའི་སྨོན་འདུན་ཞུ། །